नई दिल्ली/कश्मीर. जम्मू-कश्मीर पुलिस का एनकाउंटर स्पेशलिस्ट कहा जाने वाले सब इंसपेक्टर शिव कुमार शर्मा उर्फ रॉबिनहुड को राज्य में आतंकियों का साथ देने के आरोप में गिरफ्तार किया गया है। शर्मा ने करीब 200 आतंकियों को अकेले मार गिराया था। उस पर आरोप है कि उसने आतंकियों के साथ मिलकर 21 मई को डोडा जिले के ठाठरी पुलिस थाने पर हमले का प्लान बनाया था। पुलिस ने जांच के दौरान उसे चार अन्य साथियों के साथ पकड़ लिया है। इन लोगों ने ठाठरी पुलिस थाने पर ग्रेनेड हमला किया था, लेकिन ग्रेनेड फटा नहीं और कोई नुकसान नहीं हुआ। इसके अलावा और भी कुछ जगहों पर हमले किए जाने में इस पुलिस सब इंसपेक्टर का नाम आया है। पुलिस मामले की जांच में लगी हुई है। जम्मू के आईजी राजेश कुमार का कहना है कि सब इंसपेक्टर को हिरासत में ले लिया गया है। फिलहाल जांच चल रही है। इसके बाद ही बाकी बातों के बारे में कुछ बताया जा सकता है।
जानकारी के अनुसार, 21 मई को आतंकियों ने ठाठरी में वीआईपी के दौरे के दौरान ग्रेनेड हमला किया था। ग्रेनेड बरामद होने के बाद पुलिस इस मामले की जांच कर रही थी। जांच के दौरान पुलिस ने कई लोगों से पूछताछ की। पूछताछ में पता चला कि इस पूरे मामले में पुलिस के सब इंसपेक्टर शिव कुमार शर्मा उर्फ सोनू का रोल था। उसने ही आतंकियों के साथ मिलकर हमले का प्लान बनाया था। वह सब इंसपेक्टर विभाग में बतौर एसपीओ भर्ती हुआ था। दर्जनों आतंकियों को मारने के बाद उसे प्रमोशन मिलती गई और वह आज सब इंसपेक्टर के रैंक तक पहुंच गया था। वह इस समय स्पेशल ऑपरेशन ग्रुप के इंचार्ज के तौर पर काम कर रहा था। उसका नाम सामने आते ही पुलिस ने उसे पकड़ लिया। उसे ठाठरी पुलिस थाने में रखा गया है। इस ग्रेनेड मामले में पुलिस ने अभी तक उसके अलावा पांच लोगों को पकड़ा है। इनका प्लान वीआईपी के आने पर इलाके में दो-तीन जगहों पर हमले करने था। लेकिन कहीं पर धमाका नहीं हो सका था। पुलिस सूत्रों का कहना है कि पूछताछ के बाद पुलिस ने कुछ हथियारों को भी बरामद किया है। इन्हें अलग-अलग स्थानों पर छिपा कर रखा गया था। सूत्रों का यह भी कहना है कि ऐसा हमला करके सोनू मशहूर होना चाहता था। वह फिर से डोडा जिले में आतंकवाद को जिंदा करना चाहता था।इस बारे में पूछे जाने पर एसपी डोडा आरिफ रिशू ने सब इंसपेक्टर के पकड़े जाने की पुष्टि की है। उन्होंने कहा कि ग्रेनेड हमले में उसका रोल सामने आया है। पुलिस मामले की जांच कर रही है।
आगे पढ़ें, 15 किमी बिना रुके दौड़ते हैं ग्रेहाउंड्स, नक्सलियों को उन्हीं की भाषा में देते हैं जवाब
(देश-दुनिया की प्रमुख खबरों को पढ़ने के लिए आप हमें फेसबुक पर भी फॉलो कर सकते हैं।)
4 जून के प्रमुख समाचार
hin_Deva hin_Deva hin_Deva hin_Deva bho_Deva